b'\n_START_ARTICLE_\nEssenb\xc3\xa6k\xc3\xa5rbogen\n_START_PARAGRAPH_\nEssenb\xc3\xa6k\xc3\xa5rbogen (latin Annales Essenbecenses) er en \xc3\xa5rbog med historiske notitser vedr\xc3\xb8rende \xc3\xa5rene 1020-1323, som synes skrevet i det benediktinske Essenb\xc3\xa6k Kloster.\n_START_SECTION_\nKarakteristik\n_START_PARAGRAPH_\nMeget af \xc3\xa5rbogens indhold er kirkeligt, hvorfor personen der skrev den nok ogs\xc3\xa5 var kirkelig, men med stor interesse og sympati for b\xc3\xb8ndernes vilk\xc3\xa5r. Specielt i den seneste del af \xc3\xa5rbogen beskrives b\xc3\xb8ndernes vilk\xc3\xa5r som komplicerede af afgifter, uvejr, sygdomme og h\xc3\xa6rgninger, og personen som skrev \xc3\xa5rbogen favoriserede tydeligt de jyske b\xc3\xb8nder frem for landets konge i \xc3\xa5rene 1313-1320.\n_START_SECTION_\nTitel\n_START_PARAGRAPH_\nLangebek gav i 1773 \xc3\xa5rbogen titlen Annales Essenbecenses, med henvisning til at Essenb\xc3\xa6k Kloster og den n\xc3\xa6rliggende Randers er n\xc3\xa6vnt deri flere gange. Ogs\xc3\xa5 at der i \xc3\xa5rbogen flere gange er n\xc3\xa6vnt borgen p\xc3\xa5 Kal\xc3\xb8, men ikke \xc3\xa9n gang nogen af de andre tvangsborge som byggedes i 1314, tyder p\xc3\xa5 at \xc3\xa5rbogen er skrevet i Djursland, hvor der alene var et kloster i Essenb\xc3\xa6k Sogn. Specielt personer og steder i Jylland \xe2\x80\x93 ikke mindst biskopper i Aarhus \xe2\x80\x93 er n\xc3\xa6vnte i \xc3\xa5rbogen.\n_START_SECTION_\nDatering og kilder\n_START_PARAGRAPH_\nEssenb\xc3\xa6k\xc3\xa5rbogen skreves tidligst i 1323, som den sidste notits deri vedr\xc3\xb8rer, og senest i 1367, da \xc3\xa6rkebiskop Nikles Jonsen (Bild) benyttede den til at skrive sin \xc3\xa6rkebispekr\xc3\xb8nike. Essenb\xc3\xa6k\xc3\xa5rbogen synes at v\xc3\xa6re baseret p\xc3\xa5 Ryd\xc3\xa5rbogen og Lunde\xc3\xa5rbogen indtil omkring 1262, og resten af den synes at v\xc3\xa6re original.\n_START_SECTION_\nH\xc3\xa5ndskrifter og publikationer\n_START_PARAGRAPH_\nEfter Reformationen kom \xc3\xa5rbogen nok fra den sidste katolske \xc3\xa6rkebiskop Torbern Bille til hans bror Klavs Bille, for rigshistoriograf Anders S\xc3\xb8rensen Vedel ejede omkring 1590 \xe2\x80\x9dAlia qu\xc3\xa6dam chronologica aff en gamle rulle, som hr. Claus Bilde haffde, ab anno domini 1027 ad annum domini 1323\xe2\x80\x9d, og p\xc3\xa5 en anden delvis kopi af \xc3\xa5rbogen, som nok omkring samme tid h\xc3\xa5ndskreves til Huitfeldt, noteredes der: \xe2\x80\x9dDette haffuer ieg udskreffuit oc noteret af en rulle som h\xc3\xb8rde her Claus Bilde thiill\xe2\x80\x9d. Siden er \xc3\xa5rbogen forsvundet.\n_START_SECTION_\nLatinske h\xc3\xa5ndskrifter\n_START_PARAGRAPH_\nEt h\xc3\xa5ndskrift, som nok er fra omkring 1500, er den eneste n\xc3\xa6sten komplette kopi af \xc3\xa5rbogen, og findes nu i h\xc3\xa5ndskriftsamlingen Codex Bibliotheca Universitas Upsaliensis ex donatione de la Gardie L._NEWLINE_H\xc3\xa5ndskriftet ejedes af St. Johannis Stephanius, da han i det 17. \xc3\xa5rhundrede h\xc3\xa5ndskrev en d\xc3\xa5rlig kopi af det. Det stephaniske h\xc3\xa5ndskrift findes nu i h\xc3\xa5ndskriftsamlingen Codex Bibliotheca Universitas Upsaliensis ex donatione de la Gardie XXV-XXIX, som der ogs\xc3\xa5 er kopier af i Stockholm og Hamburg._NEWLINE_Den nok til Huitfeldt h\xc3\xa5ndskrevne delvise kopi kom siden til Danzig, hvorfra Dalin tog den med til Uppsala i det 18. \xc3\xa5rhundrede. Den findes nu i h\xc3\xa5ndskriftsamlingen Codex Bibliotheca Universitas Upsaliensis H 112. _NEWLINE_I 1664 fandtes Vedels delvise kopi i universitetsbiblioteket, og omkring 1690 h\xc3\xa5ndskrev Thomas Broder Bircherod en kopi af den. Vedels delvise kopi br\xc3\xa6ndte sammen med K\xc3\xb8benhavns universitetsbibliotek i 1728. Det bircherodske h\xc3\xa5ndskrift fra omkring 1690 findes ikke nu, men i det 18. \xc3\xa5rhundrede h\xc3\xa5ndskrev Bircherod og Peder Jensen Lucoppidan hver en kopi af det. Det seneste bircherodske h\xc3\xa5ndskrift findes nu i h\xc3\xa5ndskriftsamlingen Codex Bibliotheca Regia Hafniensis signatus Ny kongelig Samling 402 in folia,og det lucoppidanske h\xc3\xa5ndskrift findes nu i h\xc3\xa5ndskriftsamlingen Codex Bibliotheca Regia Hafniensis signatus Ny kongelig Samling 561 in folia. _NEWLINE_To h\xc3\xa5ndskrevne kopier af det lucoppidanske h\xc3\xa5ndskrift findes nu i h\xc3\xa5ndskriftsamlingen Codex Bibliotheca Regia Hafniensis signatus Ny kongelig Samling 570 in folia.'